《敬题通甫师诗集后时师新自都归》
清代·周音

昔我策马南山陲，天阴月黑惊奔雷。前临大溪阻绝壁，巉岩一木相撑持。

电光下扫五千丈，仙人王母翻云旗。我行不语叹荒怪，喟然却悟先生诗。

先生之才真屈宋，下笔羞论周鼎重。寒如西岳倚高秋，快如天马绝尘鞚。

隆庆以来数作家，宫声嘈杂纷筝琶。袁赵横流六十载，啾啾儿女歌淫哇。

先生知其困必反，矫以清奇极深稳。扶桑捧日海云开，鲸鱼挟浪江流转。

是岂有笔如秋虹，化为剑锷藏霜锋。杜诗韩集分明在，千秋正气凌寒空。

音也雕虫学小技，鸴鸠讵识鲲鹏意。前月闻自上京来，归鞍定带幽燕气。

荆卿寒水去萧萧，郭隗荒台久寂寥。会从市上寻屠狗，便向山中逐射雕。

作者简介：周音，字谐伯，江苏山阳人。有《谐伯诗存》。